en en en tr ml ml ml ml ml ml ml ml ml ml ml ml ml ml ml ml ml ml en ml ml ml ml ml ml ml ml ml ml ml ml ml ml ml ml ml en en en en es ml en en de da en da cs en en cs da en en en cs cs da da en en cs cs en en en de da da en da cs cs en en fr cs da da en tr en en cs en cs da en en en cs cs da en cs da en da en en en en en en en
രാത്രിയിലെ പാര്‍ട്ടിയും ബഹളവുമൊക്കെ കഴിഞ്ഞു എപ്പോഴാണ്  കിടന്നുറങ്ങിയത്  എന്നറിയില്ല. ഇത് എവിടെയാണ്  കിടക്കുന്നത്. മെത്തയുടെ മൃദുലത ഇല്ലല്ലോ. ചുറ്റും  ഇരുട്ട്. ഉണര്‍ന്നാല്‍ ബെഡ് കോഫിയുമായി വരുന്ന പരിചാരകര്‍ എവിടെ? നാശങ്ങൾ ഒന്നിനും ഒരു അനുസരണയില്ല. ഈ ജന്നലുകൾ പോലും അവറ്റകൾ തുറന്നിട്ടില്ല.
ഹോ, എന്തൊരു ഇരുട്ടാണ്‌ ഇത്. വല്ലാത്ത ചൂടും, വീർപ്പുമുട്ടലും. നാശങ്ങള്‍ എവിടെ പോയി തുലഞ്ഞു? ആരുമില്ലേ ഇവിടെ?
നിങ്ങൾ ആരാ ? എങ്ങിനെ ഇവിടെ വന്നു? നിങ്ങൾക്ക്  എന്തു വേണം?
എന്നെ അറിയില്ലേ? ഞാൻ  ഈ ലോകത്തിന്റെ ഓരോ മുക്കിലും, മൂലയിലും ഉണ്ട്, സമ്പന്നരിൽ, പാവപ്പെട്ടവരിൽ , മൃഗങ്ങളിൽ, പക്ഷികളിൽ , അങ്ങിനെ ജീവനുള്ളതിൽ എല്ലാം ഞാനുണ്ട് .എന്റെ സ്വരം നിങ്ങൾ കേട്ടുകാണും, എന്റെ ഗന്ധം നിങ്ങള്‍ അറിഞ്ഞു കാണും, പക്ഷേ  നേരിട്ട് അല്ല  ബന്ധുക്കളിൽ , മിത്രങ്ങളിൽ , അപരിചിതരിൽ  അങ്ങിനെ ഒരുപാട് പേരിൽ  നിങ്ങൾ  എന്നെ കണ്ടിട്ടുണ്ടാവും. പക്ഷേ അപ്പോൾ തന്നെ നിങ്ങൾ എന്നെ മറക്കും. നിങ്ങളുടെ ഭാഷയിൽ പറഞ്ഞാൽ മാന്നേര്സ് അറിയാത്തവൻ. വിളിക്കാതെ വരും, അനുവാദം ചോദിക്കാതെ ആവശ്യമുള്ളത് എടുത്തു പോകും. ചിലർ എന്നെ വിധി എന്നും, ചിലർ  മരണം എന്നും, യമൻ എന്നും, കാലൻ എന്നുമൊക്കെ ഒരുപാടു പേരുകൾ വിളിക്കാറുണ്ട്.   ഓരോ ആളുകളുടെയും വിശ്വാസങ്ങൾക്കും, സാഹചര്യങ്ങൾക്കും അനുസരിച്ച്  എന്റെ പേരുകള മാറും. ഓരോരുത്തരുടെ സമയം അനുസരിച്ച് ഞാൻ പല വേഷങ്ങൾ അണിയും, സുനാമി, ഭൂകമ്പം, അപകടം,  വാർദ്ധക്യം, രോഗം, അങ്ങിനെ അത് നീണ്ടു പോകും.
അയ്യോ, അപ്പോള്‍  ഞാന്‍ മരിച്ചോ? എപ്പോള്‍? എങ്ങിനെ?
ഹഹഹ, നിങ്ങൾ  മനുഷ്യർക്ക്‌  ഒരു ധാരണ ഉണ്ട്. പണവും, ആൾബലവും , സ്വാധീനവും, ശക്തിയും ബുദ്ധിയും അങ്ങിനെ എന്തെങ്കിലുമൊക്കെ  ഉണ്ടെങ്കിൽ പിന്നെ നിങ്ങളെ ആർക്കും കീഴ്പ്പെടുത്താൻ ആവില്ല എന്നൊരു അഹങ്കാരം. അതൊക്കെ ഉണ്ടെങ്കിലും, ഇല്ലെങ്കിലും, നിങ്ങളുടെ നെഞ്ചിനുള്ളില്‍ തുടിക്കുന്ന ആ ഹൃദയമുണ്ടല്ലോ അതിന്റെ മുകളില്‍ എപ്പോഴും എന്റെ കയ്യുണ്ടെന്നു  നിങ്ങൾ മറന്നു പോകാറുണ്ട്. നിങ്ങളുടെ വീട്ടിലെ ലൈറ്റ് കെടുത്താൻ  വിരൽ  അമർത്തുന്ന  സമയം പോലും എനിക്ക് വേണ്ട അതിന്റെ തുടിപ്പ് നിർത്തുവാൻ . ഇന്നലെ രാത്രി തന്നെ നിങ്ങളെ  ഞാൻ കൂട്ടികൊണ്ട് വന്നു. നിങ്ങളുടെ ഭാഷയില്‍ ഹൃദയ സ്തംഭനം എന്നോ മറ്റോ ആണ് അതിന്റെ പേര്. നിങ്ങളെ കൊണ്ടു വന്ന ശേഷവും നിന്റെ നിർജീവമായ  ശരീരത്തിൽ ഡോക്ടർമാർ  നടത്തിയ പരാക്രമങ്ങള്‍ കണ്ടു എനിക്ക് ചിരി വന്നു. നീ ചേർത്ത്  വച്ച പണം തട്ടിയെടുക്കാന്‍ വേറെ ഒരു കൂട്ടർ നടത്തുന്ന ശ്രമം രസകരമാണ്. നിനക്കതു കാണണോ അങ്ങോട്ട്‌ നോക്കു . ഹാഹഹഹ. ഞാൻ ഒരിക്കൽ എടുത്തു കഴിഞ്ഞാൽ  പിന്നെ തിരികെ കൊടുക്കാറില്ല എന്ന് അവർക്ക് അറിയില്ലേ.
അയ്യോ, എനിക്കിത് വിശ്വസിക്കാന്‍ ആവുന്നില്ല. എന്റെ കുടുംബം, ഭാര്യ, കുട്ടികള്‍ അവരൊക്കെ അനാഥർ  ആവില്ലേ? ഞാൻ മരിച്ചു എങ്കിൽ ഇങ്ങിനെ അല്ല എന്റെ ജാതിയിൽ എന്റെ ശവ സംസ്കാരം നടത്തുക.
അതൊക്കെ ഭൂമിയിൽ നിങ്ങളുടെ വിശ്വാസങ്ങളും നിങ്ങളുടെ  രീതികളും മാത്രമാണ്.  എനിക്ക് അതൊന്നും ഇല്ല. നിങ്ങളെ  കത്തിച്ചാലും,അടക്കം ചെയ്താലും ഹൃദയമിടിപ്പ്‌ നിന്ന് കഴിഞ്ഞാൽ എനിക്ക് എല്ലാവരും ഒന്ന് പോലെയാണ്.
പിന്നെ കുടുംബം അത് നിനക്ക് മാത്രമാണോ ഉണ്ടായിരുന്നത്?. സ്വാർത്ഥനായ  നിന്റെ കണ്ണിൽ  നിന്റെ കുടുംബം മാത്രമേ നീ കണ്ടിട്ടുള്ളൂ . ഇവനെ അറിയുമോ ?
കണ്ടിട്ടുണ്ട്, എന്റെ അയല്ക്കാരന്റെ മകൻ..
ഇവൻ എങ്ങിനെയാണ് മരിച്ചത് എന്നറിയാമോ ?
ഉവ്വ്, ഒരു അപകടത്തിൽ പെട്ട് നല്ല ചികിത്സ കിട്ടാതെയാണ് മരിച്ചത്.
അതെ, അപ്പോൾ  എല്ലാം അറിയാം, അവന്റെ മാതാപിതാക്കൾ അതിന്റെ ചിലവിനു വേണ്ടി നിന്റെ മുന്നിൽ യാചിച്ചു. ഒരുപാട് ഉണ്ടായിട്ടും നീ അത് ചെവിക്കൊണ്ടില്ല.
മറുപടി ഉണ്ടാവില്ല എന്ന് എനിക്കറിയാം.
ദയാവായി എന്റെ അമ്മയെ  എങ്കിലും ഞാൻ  കണ്ടുവരട്ടെ മരണമേ ?
എവിടെ പോയി കാണും. വൃദ്ധ സദനത്തിലോ ? വിലകൂടിയ മാർബിൾ  തറയിൽ  അമ്മ നടന്നാൽ അഴുക്കു പറ്റുമെന്നും, അമ്മയുടെ കൈകൾ പതിയുന്ന വരന ചുമരുകളുടെ ഭംഗി ഇല്ലാതെ ആവുമെന്നും, വിരുന്നുകാർ വരുമ്പോൾ  പ്രായമായ അമ്മയെ കണ്ടാൽ  അന്തസ്സിനു കോട്ടം തട്ടും എന്നൊക്കെ കരുതി നീ തന്നെ അല്ലെ അമ്മയെ വൃദ്ധ സദനത്തിൽ  കൊണ്ടാക്കിയത്‌? ഞാന്‍  ഒരു കാര്യം ചോദിക്കട്ടെ? നിങ്ങളുടെ മലവും മൂത്രവും ആ അമ്മയുടെ മടി തട്ടില്‍ എത്രയോ തവണ ആയിട്ടുണ്ട് അതിലും വലുതാണോ നിങ്ങളുടെ മാർബിൾ  തറ? ഗർഭപാത്രത്തിലെ  ചുമരുകളിൽ നിങ്ങൾ എത്രയോ തവണ ചവിട്ടുകയും തൊഴിക്കുകയും, ഇടിക്കുകയുമൊക്കെ  ചെയ്തു അതിലും വലുതാണോ നിങ്ങള്‍ പണിത മാളികയുടെ ചുമർ ? കരിയിൽ  മുങ്ങിയാലും, ചെളിയിൽ  ഉരുണ്ടാലും അന്തസ്സ് നോക്കാതെ ഓടി വന്നു കോരി എടുത്തു മാറോടു ചേർത്ത്  എന്റെ മുത്തേ  എന്നും, പൊന്നേ എന്നും വിളിച്ചു ഉമ്മ വച്ചിട്ടില്ലേ എത്രയോ തവണ? ചെളിയില്‍ വീണതാണ് എന്ന് കരുതി മറ്റുള്ളവർ കണ്ടാൽ അന്തസ്സിനു കോട്ടം തട്ടുമെന്നു കരുതി നിങ്ങളെ അവർ ഉപേക്ഷിച്ചോ എന്നെങ്കിലും? നന്ദി ഇല്ലാത്തവർ  ആണ് നിങ്ങള്‍ എന്നിട്ടും അവരെ  നിങ്ങൾ നിർദയം ഉപേക്ഷിച്ചില്ലേ?
മരണമേ അതിനു അവിടെ സുഖമായി കഴിയാന്‍ അമ്മയ്ക്ക് ഞാൻ  കൃത്യമായി പണം എത്തിക്കുമായിരുന്നു.
പണം ഹഹഹഹ, കൊള്ളാം. നിങ്ങൾ  മുട്ടിൽ ഇഴഞ്ഞ കാലങ്ങളിൽ , പിച്ച വച്ച് നടന്നപ്പോൾ , മുലപ്പാല്‍ വലിച്ചു കുടിച്ചപ്പോൾ, നിങ്ങൾ ഒന്ന് തുമ്മിയാൽ  ഉറക്കമില്ലാതെ തൊട്ടരുകിൽ ഇരുന്നു പരിചരിക്കുമ്പോൾ , എത്ര വിശന്നാലും അത് കാര്യമാക്കാതെ നിങ്ങളുടെ വായിലേക്ക് ഓരോ ഉരുള ചോറ് ഊട്ടിയ കാലങ്ങളിൽ,  അന്നൊക്കെ ഈ പണം കൊടുത്തു അമ്മയെ ഒരു വൃദ്ധ സദനത്തിൽ  കൊണ്ട് ആക്കാമായിരുന്നില്ലേ. കഴിയില്ല അല്ലെ?. കാരണം അന്ന് നിങ്ങൾക്ക്  സ്വന്തമായി ഒന്നും ഇല്ലായിരുന്നു.പണമില്ല, കാറില്ല, ബംഗ്ലാവില്ല ഒന്നുമില്ല അന്ന് അമ്മയെ വേണമായിരുന്നു. ആ ചൂട് വേണമായിരുന്നു. ആ കൈകളുടെ ബലം വേണമായിരുന്നു. ആ കൈകൾക്ക്  ചുളിവു വീണപ്പോൾ അത് വൃത്തികേടായി തോന്നി, തൊടാൻ  അറപ്പ് തോന്നി അത് കൊണ്ട് ഉപേക്ഷിച്ചു. പക്ഷേ എപ്പോഴെങ്കിലും ഓർത്തിട്ടുണ്ടോ നിങ്ങളുടെ കുട്ടികാലത്ത് നിങ്ങളുടെ മലവും മൂത്രവുമൊക്കെ കഴുകിയും കുളിപ്പിച്ചും നിങ്ങളെ  വൃത്തിയാക്കിയ കൈകൾ കൊണ്ട് ഭക്ഷണം കഴിക്കുമ്പോൾ അമ്മ ഒരിക്കലും മുഖം ചുളിച്ചിട്ടില്ല  എന്ന്.
എന്നോട് ക്ഷമിക്കൂ, എന്റെ തെറ്റുകൾ  ഞാൻ മനസിലാക്കി,  ദയവായി എന്റെ കടമകൾ ചെയ്യാൻ  എനിക്കൊരു അവസരം കൂടെ തരൂ.
ഹഹഹഹഹ, അവസരം തരാൻ  ഇത് നിങ്ങളുടെ ഭൂമിയിലെ റിയാലിറ്റി ഷോ ഒന്നുമല്ല. തെറ്റുകൾ തിരുത്താൻ അവസരങ്ങൾ  ഒരുപാട് ഉണ്ടായിരുന്നു. പക്ഷെ അവസരങ്ങളെ നിങ്ങൾ അവഗണിച്ചു. അല്ലെങ്കില്‍ കണ്ടില്ല. പണത്തിന്റെയും, സുഖത്തിന്റെയും, വെട്ടിപിടിക്കലുകളുടെയും, തിരക്കിൽ  നിറഞ്ഞ  പൊടി പടലങ്ങൾ  നിങ്ങളെ അന്ധനാക്കി. ഇവിടെ നീതിയും നിയമവും, ന്യായധിപനും ഞാന്‍ മാത്രമാണ്. സത്യത്തെ വാദിച്ചു അസത്യമാക്കുവാനും, അസത്യത്തെ വാദിച്ചു സത്യമാക്കുവാനും വക്കീലിനെ വിലയ്ക്ക് വാങ്ങുവാൻ ഇവിടെ നിങ്ങൾക്ക് ആവില്ല.
എങ്കിൽ എനിക്ക് ഒരു സഹായം ചെയ്തു തരുമോ മരണമേ . എനിക്ക് ഇവിടെ ശ്വാസം മുട്ടുന്നു.  ആകെ ഒരു വീർപ്പുമുട്ടൽ ചൂടും ഇരുളും ഒന്നും എനിക്ക് സഹിക്കാൻ ആവുന്നില്ല..  ഒരല്പം കൂടി വിശാലമായ സ്ഥലം തരൂ, കുറച്ചു കാറ്റ് കിട്ടുന്ന സ്ഥലമെങ്കിലും......
നിങ്ങൾ ചേർത്ത് വച്ച പണം ഞാൻ നിങ്ങൾക്ക് കാട്ടിത്തരാം ? കണ്ടോ
ഉവ്വ് കാണുന്നുണ്ട്. വീട്ടിലെ ലോക്കറിലും, ബാങ്കിലും ഉണ്ട്. എനിക്കത് കാണാം മരണമേ .
എങ്കിൽ നിങ്ങൾക്ക്  കഴിയുമെങ്കിൽ അതെടുത്തു ഒരു ഫാനോ, എ സീയോ ഇവിടെ വാങ്ങി വൈക്കാൻ നോക്കു. അല്ലെങ്കിൽ നിങ്ങൾ  വാങ്ങി കൂട്ടിയ, പിടിച്ചടക്കിയ എത്രയോ വിശാലമായ സ്ഥലമുണ്ട് അതിലേക്കു മാറി കിടക്കാൻ നോക്കു , അതും അല്ലെങ്കിൽ നിങ്ങൾ വാങ്ങിയ ആ മൃദുലമായ മെത്ത ഒന്നെടുത്തു ഇവിടെ കൊണ്ട് വരാന്‍ ശ്രമിക്കൂ.
ദയവായി എന്നെ പരിഹസിക്കല്ലേ മരണമേ. ഇതൊന്നും  എനിക്ക് കഴിയില്ല എന്നറിയില്ലേ. ഒരല്പം ദയവു എന്നോട് കാട്ടരുതോ. നിങ്ങൾക്ക്  മുന്നിൽ ഞങ്ങൾ മനുഷ്യർ നിസ്സഹായർ ആണെന്ന് ലോകത്തെ  അറിയിക്കാൻ  എങ്കിലും ഒരു അവസരം തരൂ.
എന്തിനു അറിയിക്കണം. സ്വന്തം ബുദ്ധി കൊണ്ട്, കണ്ടു പിടിത്തങ്ങള്‍ നടത്തി ഭൂമിയിലും, ആകാശത്തും വരെ പറന്നു നടക്കുന്ന അവർക്ക്  എന്നെ അറിയില്ലേ?. ഏതാണ്  വലുതെന്നു നിങ്ങൾ പരസ്പരം വിവാദങ്ങള്‍ നടത്തുകയും, അതിന്റെ പേരിൽ  തെരുവുകളിൽ യുദ്ധം ചെയ്യുകയും ചെയ്യുന്ന നിങ്ങളുടെ മത ഗ്രന്ഥങ്ങളിൽ  എന്നെ കുറിച്ച് പറഞ്ഞിട്ടില്ലേ? എന്റെ മുന്നിൽ ഇപ്പോഴുള്ള നിങ്ങൾക്ക് അറിയില്ലായിരുന്നോ ഒരു ദിവസം ഞാൻ നിങ്ങളെ തേടി വരുമെന്ന് എന്നിട്ട് നിങ്ങൾ എന്ത് നന്മയാണ് ചെയ്തത്?.
ഞാൻ എന്നും പ്രാർത്ഥന നടത്താറുണ്ട്‌. കാണിക്ക വഞ്ചികളില്‍ ഒരുപാട് പണവും നിക്ഷേപിക്കാറുണ്ട്.
ഹാ ഹാ ഹാ. പ്രാർഥനകൾ , അതൊക്കെ പുതിയത് നേടാനും, പഴയത് നഷ്ടപെടാതെ ഇരിക്കാനും, വരും ദിവസങ്ങളിലെ സുഖങ്ങൾക്ക്  വേണ്ടി പ്രഹസനമായി നടത്തിയതല്ലേ? കാണിക്ക വഞ്ചികളിൽ  നിറഞ്ഞത്‌ ദൈവത്തിനുള്ള കൈക്കൂലി അല്ലെ? നിങ്ങളോട്  ദൈവം പണം ചോദിച്ചോ? അയൽക്കാരൻ ഉണ്ണാനും, ഉടുക്കാനും ഇല്ലാതെ, പട്ടിണിയിൽ  മരിച്ചു വീഴുമ്പോൾ ദൈവത്തിന്റെ മുന്നിലെ കാണിക്ക വഞ്ചി നിറക്കാൻ നിങ്ങൾ ഇഷ്ടപെട്ടത് നാളെ അത് പോലെ നിങ്ങൾക്ക് വരാതെ ഇരിക്കണേ എന്ന ആഗ്രഹം കൊണ്ടല്ലേ ? അതിനു വേണ്ടി ആയിരുന്നില്ലേ നിങ്ങളുടെ പ്രാർഥനകൾ ? ആരാധനാലയങ്ങൾക്കു ഒരു മൊട്ടു സൂചി സംഭാവന നൽകിയാലും അതു നാലുപേരറിയാൻ വലിയ അക്ഷരത്തിൽ സ്വന്തം പേര് വരണം എന്ന് ആഗ്രഹിച്ചിട്ടില്ലേ നിങ്ങൾ, അതില്‍ അഭിമാനം കൊള്ളണം എന്ന സ്വാർത്ഥ താല്പര്യം മാത്രം ആയിരുന്നു നിങ്ങൾക്ക് .
എന്നോട് ക്ഷമിക്കൂ. എന്നെ രക്ഷിക്കൂ. ഒരല്പം ദയവു കാണിക്കു എന്നോട്.
എന്നോട് ഇതു  ചോദിക്കാൻ  നിങ്ങൾക്ക് എന്ത് അവകാശമാണ് ഉള്ളത് . നിങ്ങളെ കുറിച്ച് ഇനിയും ഒരുപാട് എനിക്ക് പറയാൻ ഉണ്ട്. പക്ഷേ എനിക്ക് അടുത്ത ആളിനെ നോക്കി പോകാൻ സമയമായി. അഹങ്കാരികള്‍ ആണ് നിങ്ങൾ. എല്ലാം നേടി എന്ന് എന്നും അഹങ്കരിക്കുന്നവർ . . എനിക്ക് സമയമില്ല ഞാൻ അടുത്ത ആളിനെ നോക്കി പോവുകയാണ് .
അയ്യോ, എന്നെ ഒറ്റക്കാക്കി പോകരുതേ. എന്നെ രക്ഷിക്കണേ...
എവിടെയോ തട്ടി തെറിച്ചു വന്ന നിലവിളികൾ അനാഥമായി...
Posted by Sajeed Noohkhan at 07:54 No comments:
Newer Posts Older Posts Home
Subscribe to: Posts (Atom)
View my complete profile
Feedjit Live Blog Stats
Feedjit Live Blog Stats
Ethereal template. Powered by Blogger.